ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สจ. 62/2564

เรื่อง  การแจ้งหรือเปลี่ยนแปลงข้อมูลกรรมการ

และผู้บริหารของบริษัท

\_\_\_\_\_\_\_\_\_\_\_\_\_\_\_\_

อาศัยอํานาจตามความในมาตรา 57(6) แห่งพระราชบัญญัติหลักทรัพย์และตลาดหลักทรัพย์ พ.ศ. 2535  และข้อ 4 แห่งประกาศคณะกรรมการกํากับตลาดทุน ที่ ทจ. 19/2553  เรื่อง หลักเกณฑ์การแสดงชื่อบุคคลในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ ลงวันที่ 25 พฤษภาคม พ.ศ. 2553 สํานักงานออกประกาศไว้ดังต่อไปนี้


ข้อ ๑ ให้ยกเลิก  
(1)  ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สจ. 23/2553  เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัท ลงวันที่ 15 มิถุนายน พ.ศ. 2553  
(2)  ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สจ. 43/2558  เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัท (ฉบับที่ 2) ลงวันที่ 10 กรกฎาคม พ.ศ. 2558  
(3) ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สจ. 60/2559  เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัท (ฉบับที่ 3) ลงวันที่ 27 ธันวาคม พ.ศ. 2559  
(4)  ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สจ. 17/2560  เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัท (ฉบับที่ 4) ลงวันที่ 21 กุมภาพันธ์ พ.ศ. 2560  
(5)  ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สจ. 56/2561  เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัท (ฉบับที่ 5) ลงวันที่ 5 ตุลาคม พ.ศ. 2561


ข้อ ๒ ในประกาศนี้และในแบบตามประกาศนี้

“บริษัท”  หมายความว่า  บริษัทที่ขออนุญาตเสนอขายหลักทรัพย์ที่ออกใหม่หรือบริษัทที่ได้รับอนุญาตให้เสนอขายหลักทรัพย์ที่ออกใหม่ซึ่งยังคงมีหน้าที่จัดทําและส่งรายงานเกี่ยวกับฐานะการเงินและผลการดําเนินงานของบริษัทตามมาตรา 56

“ลักษณะขาดความน่าไว้วางใจ”  หมายความว่า  ลักษณะขาดความน่าไว้วางใจตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดลักษณะขาดความน่าไว้วางใจของกรรมการและผู้บริหารของบริษัท


ข้อ ๓ การแจ้งหรือเปลี่ยนแปลงข้อมูลกรรมการและผู้บริหารของบริษัทต่อสํานักงาน  รวมทั้งการรับรอง การยินยอม การขอตรวจสอบคุณสมบัติ การรายงาน และการดําเนินการอื่นใดตามประกาศนี้ ให้กระทําด้วยวิธีการทางอิเล็กทรอนิกส์  ทั้งนี้ ตามแนวทางที่กําหนดไว้บนเว็บไซต์ของสํานักงาน


ข้อ ๔ ในการแจ้งชื่อกรรมการและผู้บริหารของบริษัทเพื่อนําเข้าสู่ระบบข้อมูลรายชื่อกรรมการและผู้บริหารของบริษัทที่ออกหลักทรัพย์ ให้บริษัทดําเนินการดังต่อไปนี้ 

(1)  แจ้งชื่อและข้อมูลบุคคลที่จะได้รับการแต่งตั้งเป็นกรรมการและผู้บริหาร ต่อสํานักงาน         

(2)  ดําเนินการให้บุคคลที่จะได้รับการแต่งตั้งตาม (1) รับรองความถูกต้องของข้อมูล และยินยอมให้สํานักงานเก็บรวบรวม ใช้ และเปิดเผยข้อมูลดังกล่าว


ข้อ ๕ สํานักงานจะดําเนินการอย่างใดอย่างหนึ่งดังต่อไปนี้ ภายใน 7 วันทําการนับแต่วันที่สํานักงานได้รับข้อมูลตามข้อ 4 ที่ถูกต้องครบถ้วน

(1)  แสดงชื่อกรรมการหรือผู้บริหารแต่ละรายในระบบข้อมูลรายชื่อกรรมการและผู้บริหารของบริษัทที่ออกหลักทรัพย์

(2) แจ้งปฏิเสธการแสดงรายชื่อในระบบข้อมูลรายชื่อกรรมการและผู้บริหารของบริษัทที่ออกหลักทรัพย์ ในกรณีที่ปรากฏข้อเท็จจริงว่าบุคคลดังกล่าวมีลักษณะขาดความน่าไว้วางใจ 


ข้อ ๖ เพื่อประโยชน์ในการแต่งตั้งบุคคลเป็นกรรมการหรือผู้บริหาร บุคคลที่จะได้รับการแต่งตั้งเป็นกรรมการหรือผู้บริหาร หรือบริษัทโดยความยินยอมของบุคคลดังกล่าว อาจขอตรวจสอบคุณสมบัติของบุคคลดังกล่าวต่อสํานักงานได้

สํานักงานจะดําเนินการอย่างใดอย่างหนึ่งดังต่อไปนี้ ภายใน 7 วันทําการนับแต่วันที่สํานักงานได้รับข้อมูลการขอตรวจสอบคุณสมบัติที่ถูกต้องครบถ้วน   
(1) แจ้งการสามารถแสดงชื่อในระบบข้อมูลรายชื่อกรรมการและผู้บริหารของบริษัทที่ออกหลักทรัพย์  
(2)  แจ้งการอยู่ในข่ายที่สํานักงานไม่สามารถแสดงชื่อในระบบข้อมูลรายชื่อกรรมการและผู้บริหารของบริษัทที่ออกหลักทรัพย์  
(3)  แจ้งการต้องตรวจสอบข้อเท็จจริงเพิ่มเติมตามระยะเวลาที่กําหนด


ข้อ ๗ การเปลี่ยนแปลงรายชื่อหรือข้อมูลของกรรมการหรือผู้บริหารของบริษัทในลักษณะดังต่อไปนี้ ให้บริษัทแจ้งต่อสํานักงานภายใน 7 วันทําการนับแต่วันที่มีการเปลี่ยนแปลงนั้น โดยให้ปฏิบัติตามความในข้อ 4 โดยอนุโลม

(1)  การแต่งตั้งกรรมการหรือผู้บริหารรายใหม่ ให้บริษัทแจ้งรายชื่อและข้อมูลของบุคคลดังกล่าว 

(2)  การพ้นตําแหน่งของกรรมการหรือผู้บริหาร ให้บริษัทแจ้งรายชื่อ ตําแหน่งของบุคคลดังกล่าว เหตุแห่งการพ้นตําแหน่ง และวันที่พ้นตําแหน่ง  ทั้งนี้ เฉพาะกรณีที่มิได้มีการแต่งตั้งบุคคลดังกล่าวให้ดํารงตําแหน่งอีกต่อไป

(3) การเปลี่ยนแปลงข้อมูลดังต่อไปนี้ ของกรรมการหรือผู้บริหารของบริษัทที่มีชื่ออยู่ในระบบข้อมูลรายชื่อกรรมการและผู้บริหารของบริษัทที่ออกหลักทรัพย์อยู่แล้ว

(ก)  การเปลี่ยนชื่อ ชื่อสกุล 

(ข)  การเปลี่ยนแปลงเกี่ยวกับการดํารงตําแหน่ง

(ค) การเปลี่ยนแปลงเกี่ยวกับการผ่านการอบรมที่เกี่ยวข้องกับการทําหน้าที่เป็นกรรมการหรือผู้บริหารที่จัดโดยสมาคมส่งเสริมสถาบันกรรมการบริษัทไทย


ข้อ ๘ เมื่อปรากฏข้อเท็จจริงต่อบริษัทที่ได้รับอนุญาตให้เสนอขายหลักทรัพย์ที่ออกใหม่ซึ่งยังคงมีหน้าที่จัดทําและส่งรายงานเกี่ยวกับฐานะการเงินและผลการดําเนินงานของบริษัทตามมาตรา 56 ว่ากรรมการหรือผู้บริหารของบริษัทมีลักษณะขาดความน่าไว้วางใจ ให้บริษัทดังกล่าวรายงานการมีลักษณะขาดความน่าไว้วางใจของบุคคลดังกล่าวโดยไม่ชักช้า แต่ไม่รวมกรณีที่สํานักงานได้แจ้งต่อบริษัทเมื่อปรากฏข้อเท็จจริงนั้นแล้ว  


ข้อ ๙ ในกรณีที่มีประกาศฉบับอื่นใดอ้างอิงประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สจ. 27/2552  เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัทที่ออกหลักทรัพย์ ลงวันที่ 28 กรกฎาคม พ.ศ. 2552  และประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สจ. 23/2553  เรื่อง แบบและวิธีการแจ้งหรือเปลี่ยนแปลงข้อมูลกรรมการและผู้บริหารของบริษัท ลงวันที่ 15 มิถุนายน พ.ศ. 2553  ให้การอ้างอิงดังกล่าวหมายถึงการอ้างอิงประกาศฉบับนี้ 


ข้อ ๑๐ ประกาศนี้ให้ใช้บังคับตั้งแต่วันที่ 1 ธันวาคม พ.ศ. 2564 เป็นต้นไป 


ผู้มีอํานาจลงนาม -                ประกาศ ณ  วันที่ 4 พฤศจิกายน พ.ศ. 2564

 

 

                                                                          (นางสาวรื่นวดี  สุวรรณมงคล)

                                                                                            เลขาธิการ

                                                  สํานักงานคณะกรรมการกํากับหลักทรัพย์และตลาดหลักทรัพย์